KIRJALLINEN KYSYMYS E-1707/01 esittäjä(t): Laura González Álvarez (GUE/NGL) komissiolle. Vic-Olot-tieliikenneväylä (Katalonia, Espanja).



Virallinen lehti nro 364 E , 20/12/2001 s. 0184 - 0185



KIRJALLINEN KYSYMYS E-1707/01 esittäjä(t): Laura González Álvarez (GUE/NGL) komissiolle (14. kesäkuuta 2001) Aihe: Vic-Olot-tieliikenneväylä (Katalonia, Espanja) Vicin ja Olotin välinen liikenneväylä täyttää tunnusmerkit tieinfrastruktuurista, joka uhkaa vakavasti ympäristöllisesti erittäin arvokasta ekosysteemiä, joka sijaitsee kostealla ja metsäisellä vuoristoalueella ja jossa on monessa tapauksessa esiintymisalueensa eteläisellä laidalla kasvavia kotoperäisiä kasveja. Laaksojen erittäin hedelmälliset viljelymaat ja ainutlaatuisen kaunis maisema tulisivat kärsimään suurta ja peruuttamatonta tuhoa. Hankkeeseen kuuluu myös Braconsin tunnelin rakentaminen ja tie kulkisi Natura 2000 -verkostoon kuuluvien luonnonalueiden läpi. Katsooko komissio, että tämän infrastruktuurin kaikki edut ja haitat on arvioitu tarkkaan ja että on noudatettu ennaltaehkäisyn periaatetta, jota olisi noudatettava kaikissa julkisissa urakoissa, joilla voi olla vakavia vaikutuksia luonnonympäristöön ja ihmisiin? Voiko komissio ilmoittaa, saako tämä hanke rahoitusta koheesiorahastosta? Eikö komissio katso, että tässä tapauksessa olisi noudatettava direktiivejä 85/337/ETY(1) ja 92/43/ETY(2) ympäristövaikutuksista ja suojelluista elinympäristöistä? Mitä toimia komissio aikoo toteuttaa sen turvaamiseksi, että tässä hankkeessa noudatetaan yhteisön ympäristölainsäädäntöä? (1) EYVL L 175, 5.7.1985, s. 40. (2) EYVL L 206, 22.7.1992, s. 7. Margot Wallströmin komission puolesta antama vastaus (23. heinäkuuta 2001) Komissio on tietoinen parlamentin jäsenen esiin tuomista seikoista. Komissio ryhtyi itse asiassa Gutiérrez Diazin kirjallisen kysymyksen E-0374/99(1) seurauksena vuonna 1999 oma-aloitteisesti tutkimaan asiaa selvittääkseen, noudatetaanko kyseisessä hankkeessa voimassa olevaa yhteisön lainsäädäntöä. Espanjan viranomaiset toimittivat asian käsittelyn yhteydessä komission pyynnöstä ympäristövaikutusarvioinnin hankkeesta sekä tiedot toimenpiteistä, joilla pyritään lieventämään hankkeen vaikutuksia alueen asukkaisiin, maatalousmaata koskevista tasoitustoimenpiteistä sekä kasvistoon ja eläimistöön kohdistuvista tasoitustoimenpiteistä, kuten alueella suoritettavien ekologisten tutkimusten rahoitus ja Braçonsin tunnelin vaikutusalueelle joutuvien jokien ja alueiden suojelua koskevan erityissuunnitelman laatiminen. Komissio ei voinut todeta sille toimitettujen tietojen perusteella, että luonnonvaraisen eläimistön ja kasviston suojelusta 21 päivänä toukokuuta 1992 annettua neuvoston direktiiviä 92/43/ETY(2) tai tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettua neuvoston direktiiviä 85/337/ETY(3) olisi rikottu, ja se luopui asian käsittelystä 28. maaliskuuta 2001. Vic-Olot-tieliikenneväylälle koheesiorahastosta mahdollisesti myönnettävän yhteisrahoituksen osalta komissio pyytää parlamentin jäsentä tutustumaan Knörr Borrasin kirjalliseen kysymykseen E-4162/00(4) annettuun vastaukseen. (1) EYVL C 341, 29.11.1999. (2) EYVL L 206, 22.7.1992. (3) EYVL L 175, 5.7.1985, muutettu 3 päivänä maaliskuuta 1997 annetulla neuvoston direktiivillä 97/11/EY, EYVL L 73, 14.3.1997. (4) EYVL C 235 E, 21.8.2001, s. 83.